Michael Palin

**Michael Edward Palin** (5. svibnja 1943.), britanski humorist i televizijska ličnost, nekadašnji član grupe Monty Python, kasnije poznat po putopisnim dokumentarcima.

## Rana karijera
Michael Palin je rođen u Sheffieldu u Engleskoj. Otac mu je bio inženjer u čeličani. Michael je pohađao osnovnu školu u Birkdaleu te internat u Shrewsburyju. Još u školskim danima se interesirao za glumu. 1962. počeo je studij moderne povijesti na *Brasenose College*, dijelu sveučilišta Oxford. Zajedno s kolegom Robertom Hewisonom, napisao je i izveo komičnu predstavu na studentskoj božićnoj zabavi. Nastup je vidio Terry Jones, tada također student na Oxfordu, pa im se pridružio u daljnjem radu. Palin se tada počeo aktivno baviti glumom.

Kada je 1965. završio školovanje dobio je poziv od Jonesa, koji je godinu dana ranije napustio fakultet, da mu se pridruži u pisanju kazališnog dokumentarca o seksu. Iako je projekt kasnije napušten, spojio je Jonesa i Palina kao autorski duo. Zajedno su pisali komične sadržaje za razne programe BBC-a. Bili su dio tima pisaca koji je radio na emisiji *The Frost Report*; među članovima su bili i budući članovi Monty Pythona: Graham Chapman, John Cleese i Eric Idle.

1966. oženio se s Helen Gibbins koju je upoznao sedam godina ranije na odmoru. Njihov prvi susret je kasnije obrađen u Palinovoj predstavi *Istočno od Ipswicha*. Imali su troje djece.

Palin je na raznim humorističnim emisijama surađivao s budućim članovima Monty Pythona: s Cleeseom na *How to Irritate People*. s Idleom na *Do Not Adjust Your Set*, s Jonesom na *Twice a Fortnight* i *The Complete and Utter History of Britain*. Tada ga je Cleese pozvao da mu se pridruži u izradi novog showa koji će uskoro postati *[[Monty Python's Flying Circus|Leteći cirkus Montyja Pythona]]*.

## Monty Python
U *Letećem cirkusu* Palin je igrao razne uloge, od nevjerojatno smirenih ljudi do maničnih entuzijasta. Skečeve je često radio s Jonesom (npr. *The Lumberjack Song*), iako ih je također pisao ili započinjao i sam (*The Spanish Inquisition*). U početku su više surađivali, a kasnije su zaključili da je produktivnije da svatko radi sam i da na kraju međusobno pregledaju rezultate. Skečevi su mu uglavnom polazili od svakodnevnih situacija u koje bi bio uveden neki nevjerojatni element pretvarajući ih tako u bizarne i smiješne.

## Kasnija karijera
Nakon kraja Monty Pythona, Palin je nastavio suradnju s Jonesom na novoj humorističnoj seriji *Ripping Yarns*. Glumio je i u Idleovoj parodiji dokumentarca o Beatlesima, *All You Need Is Cash*.

Prvi samostalni projekt bio mu je film *Misionar* za kojeg je napisao scenarij i odigrao glavnu ulogu, svećenika koji dolazi iz Afrike u Englesku kako bi pomagao prostitutkama. Glumio je u Gilliamovim filmovima: Vremenski banditi, Jabberwocky i Brazil. Najuspješnija filmska uloga nakon Pythona bila mu je u filmu *[[Riba zvana Wanda]]*. Osim toga, sudjelovao je i u raznim drugim filmovima, uključujući i neke ozbiljne drame.

Palin je predsjednik organizacije *Transport 2000* koja promovira upotrebu javnog prijevoza, pješačenje i biciklizam kako bi se smanjile štetne ekološke i sociološke posljedice prometa.

2000. je dobio titulu *Commander of the Order of the British Empire* (CBE) za rad na televiziji

## Dokumentarci
Prvi putopisni dokumentarac snimio je 1980. kao dio BBC-ove serije *Great Railway Journeys of the World*. Tada je vlakom putovao kroz Britaniju; 1994. snimio je nastavak, *Derry to Kerry*, u kojemu putuje kroz Irsku. Od 1989. napravio je nekoliko popularnih putopisnih serija:
* **Put oko svijeta za 80 dana** (*Around the World in 80 Days*, 1989.): približno slijedi put opisan u romanu Julesa Verna.
* **Put od pola do pola** (*Pole to Pole*, 1992.): putuje od Sjevernog do Južnog pola približno prateći 30 meridijan.
* **Puni krug** (*Full Circle*, 1997.): kružno putovanje kroz zemlje oko Tihog ocena.
* **Hemingway** (*Michael Palin's Hemingway Adventure*, 1999.): prati stope Ernesta Hemingwaya kroz SAD, Europu, Afriku i Karibe.
* **Sahara** (2002.): putovanje kroz veliku pustinju.
* **Himalaja** (2004.): putovanje kroz himalajsku regiju.

Palinovi televizijski putopisi stvorili su fenomen nazvan *Palinov efekt*: dijelovi svijeta koje je posjetio iznenada su postali popularna turistička odredišta. U čast njegovih postignuća, po Palinu je nazvan putnički vlak britanske željezničke kompanije, *Virgin Trains*, koja svojim vlakovima daje imena poznatih svjetskih putnika.

U svibnju 2006. počeo je raditi na novom projektu, trenutno naslovljenom *Palinova nova Europa*, u kojemu će posjetiti 21 zemlju bivšeg Istočnog bloka i Jugoslavije koje su sada dio Europske Unije ili kandidati za članstvo. U Hrvatskoj je posjetio Dubrovnik, Hvar i Split gdje privukao medijsku pažnju snimajući lokalne znamenitosti, među kojima i igru picigin. Putovanja će biti opisana u knjizi i šest jednosatnih televizijskih emisija, krajem 2007. godine. Palinove knjige mogu se u cijelosti pročitati na njegovim internetskim stranicama http://www.palinstravels.co.uk/.

## Bibliografija
### Putopisi
* *Around the World in 80 Days* (1989.) 
* *Pole to Pole* (1992.) 
* *Full Circle* (1997.) 
* *Michael Palin's Hemingway Adventure* (1999.) 
* *Sahara* (2002.) 
* *Himalaya* (2004.) 
### Monty Python
* *The Pythons* Autobiography by The Pythons (2003) 
### Fikcija
* *Hemingway's chair* (1995) 

## Filmovi
* *[[And Now For Something Completely Different]]* (1971.)
* *[[Monty Python and the Holy Grail]]* (1975.)
* *Three Men in a Boat* (1975.)
* *[[Jabberwocky (1977)|Jabberwocky]]* (1977.)
* *[[Monty Python's Life of Brian]]* (1979.)
* *[[Time Bandits]]* (1981.)
* *[[Monty Python Live at the Hollywood Bowl]]* (1982.)
* *The Missionary* (1982.)
* *[[The Meaning of Life]]* (1983.)
* *A Private Function* (1984.)
* *[[Brazil (film)|Brazil]]* (1985.)
* *[[A Fish Called Wanda]]* (1988.)
* *American Friends* (1991.)
* *The Wind in the Willows* (1996)
* *The Willows in Winter*(1996)
* *Fierce Creatures* (1997)

## Televizija
* *Twice a Fortnight* (1967.)
* *Do Not Adjust Your Set* (1967.)
* *How to Irritate People* (1968.)
* *Complete and Utter History of Britain* (1969.)
* *[[Monty Python's Flying Circus]]* (1969.-1974.)
* *Ripping Yarns (1976.-1979.)
* *Michael Palin: Around the World in 80 Days* (1989.)
* *Pole to Pole* (1992.)
* *Irish Railway Journey: Derry to Kerry* (1994.)
* *Full Circle with Michael Palin* (1997.)
* *Michael Palin's Hemingway Adventure* (1999.)
* *Sahara* (2002.)
* *Himalaya'' (2004.)

## Vanjske veze

* 
* Michael Palin - BBC Guide to Comedy
* Michael Palin - Comedy Zone
* Palin's Travels - službene stranice televizijskih putopisa
* Michael Palin's New Europe: An Unofficial Fan Center
* Michael Palin Centre for Stammering Children